กสิกรขยับตัวปั้นเอสเอ็มอี‘โกอินเตอร์’
กสิกรไทยเพิ่มพันธมิตรธนาคารท้องถิ่นอาเซียน จับคู่ธุรกิจหนุนเอสเอ็มอีโกอินเตอร์รับเออีซี
15 ธ.ค. 2554

กสิกรไทยเพิ่มพันธมิตรธนาคารท้องถิ่นอาเซียน จับคู่ธุรกิจหนุนเอสเอ็มอีโกอินเตอร์รับเออีซี 
นายปกรณ์ พรรธนะแพทย์ รองกรรมการผู้จัดการ ธนาคารกสิกรไทย กล่าวว่า ขณะนี้ธนาคารอยู่ระหว่างเจรจาหาพันธมิตรซึ่งเป็นธนาคารท้องถิ่นในกลุ่มประเทศอาเซียนเพิ่มเติม เพื่อเตรียมความพร้อมในการขยายธุรกิจของลูกค้าเอสเอ็มอีออกสู่กลุ่มประเทศอาเซียนที่มีแนวโน้มเพิ่มขึ้นจากการเปิดประชาคมเศรษฐกิจอาเซียน (เออีซี) ในปี 2558 โดยธนาคารคาดว่า ในช่วง 2-3 ปี จากนี้ไปการค้าระหว่างไทยกับกลุ่มประเทศอาเซียนจะเติบโตขึ้นเฉลี่ยปีละ 10% ขณะที่การค้าภายในกลุ่มอาเซียนจะขยายตัวปีละ 5-6%
นอกจากนี้ ในปีหน้าธนาคารจะเริ่มให้ความสำคัญในการจับคู่ธุรกิจให้กับลูกค้าเอสเอ็มอีกับคู่ค้าในกลุ่มประเทศอาเซียน ซึ่งเป็นลูกค้าของธนาคารท้องถิ่นซึ่งเป็นพันธมิตร หลังจากปีนี้ได้ช่วยลูกค้าจับคู่ธุรกิจกับคู่ค้าในจีนและญี่ปุ่นไปแล้ว
“แผนในระยะสั้นธนาคารจะเจรจาเพื่อเป็นพันธมิตรกับธนาคารท้องถิ่นในอินโดนีเซีย 3 แห่ง ในลาว 2 แห่ง และในสิงคโปร์ หลังจากที่ก่อนหน้านี้ได้เซ็นเอ็มโอยูกับธนาคารเวียตตินและอะกลีแบงก์ของเวียดนามไปแล้ว ในระยะยาวมีความเป็นไปได้ที่จะเปิดสาขาเองหรือร่วมทุน ซึ่งยังอยู่ระหว่างการพิจารณา” นายปกรณ์ กล่าว 
ผู้บริหารธนาคารกสิกรไทย กล่าวอีกว่า ปัจจุบันธนาคารมีลูกค้าเอสเอ็มอีที่มีธุรกรรมการค้าอยู่ในกลุ่มอาเซียน 5 หมื่นราย คิดเป็น 20% ของลูกค้าเอสเอ็มอี คาดว่าการขยายตลาดเพื่อรองรับเออีซีของธุรกิจเอสเอ็มอีจะส่งผลให้ ปริมาณธุรกรรมระหว่างประเทศหรือเทรดไฟแนนซ์ของลูกค้าเอสเอ็มอีจะเติบโตขึ้น 28% จาก 3.8 แสนล้านบาท เป็น 4.9 แสนล้านบาท ซึ่งจะมีส่วนช่วยให้รายได้ค่าธรรมเนียมจากธุรกิจเอสเอ็มอีในปีหน้าเติบโตขึ้น 22%